《咏笋用昌黎韵》
宋代·赵蕃

山居何所用，种竹并楹轩。听雨宵忘寐，摇风日破烦。

春来仍引蔓，雨后竞添孙。迸砌思移石，妨池欲废盆。

堤防虞采掘，检束费晨昏。自是林深茂，非因地独温。

有朋如角立，布阵似争骞。戢戢株虽短，骎骎势已存。

却行才避碍，逆曳遂难垠。婢喜频留步，儿欣屡发言。

纵横从可目，散漫孰寻根。蚁败须攻穴，羊侵要补藩。

骤惊疑瓦合，还讶若车奔。岂害偏藏径，何妨便满园。

拥培规我力，振拔果谁恩。坐见身长堑，行看箨蔽垣。

苔俱滋湿晕，兰与王芳荪。未肯低前辈，终当及次番。

万杉真浪说，千橘更何论。蹇傲冬方见，阴森夏乃繁。

务令收晚节，忍把助朝餐。此日聊成隐，它年定改门。

韩公留句伟，侯喜漫名掀。韵险言无丽，搜穷笔殆髡。

直将摅郁闷，底用役神魂。示子斯同作，哦吟莫接暾。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。